Naboer til minkfarm frygter invasion af fluer, hvis farmen får lov til at udvide.

Det, der bare kunne have været en rutinemæssig godkendelse af en udvidelse på en minkfarm i Brønderslev Kommune, er i stedet blevet en varm politisk sag. Naboerne til farmen frygter en sand invasion af fluer. Minkfarmeren Finn Jørgensen har søgt kommunen om at få lov til at udvide sin minkfarm til det tredobbelte, men ifølge ham betyder det ikke, at der kommer tre gange så mange fluer. Fordi der har været massive naboprotester er både lokal- og folketingspolitikere nu begyndt at blande sig i sagen. Forvaltningen i Brønderslev Kommune havde ellers lagt op til en godkendelse af udvidelsen, fordi alle afstandskrav er opfyldt. Nu går også folketingsmedlem Bjarne Laustsen (S) ind i sagen. - Vi har behov for at kigge på, om afstandskravene ikke skal være de samme som for andre dyrearter, og vi skal kigge på, om ikke alle gyllebeholdere skal være overdækket, siger han. Ikke kun naboer til farmen i Øster Brønderslev, men naboer til minkfarme i hele Jylland er nu gået sammen om at gå til miljøministeren. Teknik- og Miljøudvalget i Brønderslev drøfter sagen i dag, tirsdag.